Prvi poživitveni odmerek je odmerek, ki ga oseba prejme po zaključeni osnovni shemi cepljenja za poživitev in podaljšanje zaščite po osnovnem cepljenju. Priporočljiv je za vse osebe, stare 18 let in več in za mladostnike s kroničnimi boleznimi stare 12-17 let, lahko pa ga prejmejo tudi zdravi mladostniki.
Priporočen presledek med osnovnim cepljenjem in prvim poživitvenim odmerkom je vsaj 3 mesece.
Drugi poživitveni odmerek (4. odmerek oziroma 5. odmerek za imunsko oslabljene) je priporočljiv za osebe z večjim tveganjem za težji potek covida-19: posebej ranljive kronične bolnike, oskrbovance DSO/SVZ in vse osebe stare 60 let in več. Z drugim poživitvenim odmerkom se lahko cepijo tudi druge osebe stare 18 let in več, če tako želijo. Cepljenje z drugim poživitvenim odmerkom se opravi vsaj 3 mesece po prvem poživitvenem odmerku.
Dodatne informacije so na voljo v Navodilih in priporočilih za cepljenje proti COVID-19.